કાન એ આપણા શરીરનું મહત્ત્વનું અંગ છે, જે આપણને શ્રવણશક્તિ આપે છે. શ્રવણશક્તિ એ એક એવી સંવેદના છે જેનો વિકાસ બાળકમાં એના જન્મથી પણ પહેલાં, એટલે કે માતાના ગર્ભમાં જ થઈ જતો હોય છે. કાન એ માણસનું સુવિકસિત અને સંવેદનશીલ અંગ છે, જેનું મુખ્ય કાર્ય વિવિધ પ્રકારના અવાજોને મગજ સુધી પહોંચાડવાનું છે, જેથી આપણું મગજ એ અવાજોને સમજીને એનો પ્રતિસાદ આપી શકે. સાંભળવાની શક્તિ એક અતિ મહત્ત્વનું માધ્યમ છે, જેનાથી આપણે મનુષ્યો, એકબીજા સાથે સંવાદ કરી શકીએ છીએ તથા આસપાસના પર્યાવરણમાંથી આવતા અવાજના સંકેતોને પારખી શકીએ છીએ. સ્વસ્થ કાન એ માનવશરીરનું સહુથી ચપળ અને કાર્યદક્ષ અંગ છે. એ અવિરતપણે આસપાસના અવાજોને આપણા મગજ સુધી પહોંચાડતું રહે છે. આંખો અથવા બીજાં અંગની જેમ આપણે એને બંધ કરી શકતા નથી, ત્યારે પણ જયારે કે આપણે ગાઢ નિદ્રામાં હોઈએ.